Suuri synnyinmaa
Tää käsky vankkumaton on kuin paasi:
 Pelotta synnyinmaatasi, mies, puolla!
 Vaan silloin kohonnut liet korkeimpaasi,
 kun kotimaatas enää täällä, tuolla
 et nää, vaan ihmisyys on isänmaasi
 ihana, jonka puolesta voit kuolla,
 päin samaa vihollista ainoastaan
 käyt ihmisveljines, et heitä vastaan.

 Kenenkään synnyinmaa ei silloin vajaa,
 jokaisen kansa kaunis on ja suuri.
 Välillä veljien ei enää rajaa,
 pahuutta vastaan vain on vankka muuri.
 Hävittäjää ei näy, vain rakentajaa
 sovun ja onnen – sotaa käy näin juuri
 mies vastaan vihollistaan hirmuisinta,
 min linnoitus on itse ihmisrinta.